<classify> Kwa mujibu wa Mwenyekiti wa Taswa, Juma Pinto, hafla hiyo ambayo pia itahudhuriwa na Rais Kikwete, itafanyika Oktoba 8, mwaka huu kwenye Ukumbi wa Mlimani City, Dar es Salaam, ikiwa na lengo la wanamichezo kumuaga Rais Kikwete ambaye anamaliza muda wake kikatiba baadaye mwaka huu.Taswa itakabidhi tuzo maalumu kwa Rais, ikiwa ni kuthamini mchango wake kwa maendeleo ya michezo wakati wa miaka 10 ya uongozi wake na imebariki tukio hilo kama JK na Wanamichezo, ilieleza taarifa ya Pinto jana.Aliongeza kuwa licha ya kutoa tuzo kwa Rais na wanamichezo 10, pia Taswa itatoa vyeti maalumu kwa kampuni mbalimbali zilizosaidia kwa kiasi kikubwa kudhamini michezo katika miaka 10 ya Rais Kikwete.Maandalizi muhimu yamekamilika kuhusu tukio hilo, ambapo wawakilishi kutoka vyama vyote vya michezo hapa nchini pamoja na wanamichezo wataalikwa kuhudhuria tukio hilo la kihistoria. Taswa inamshukuru Rais Kikwete kwa kukubali kujumuika nasi siku hiyo ili kuagana na wanamichezo ambao wameshuhudia mambo mazuri akiwafanyia katika uongozi wake ambao utafikia tamati baada ya Uchaguzi Mkuu wa Rais, Wabunge na Madiwani utakaofanyika Oktoba 25, mwaka huu, alisema Pinto na kuishukuru Wizara ya Habari, Vijana, Utamaduni na Michezo kwa ushirikiano mkubwa iliotoa kuhakikisha tukio hilo linafanikiwa.Pinto alisema Taswa imeona kuna haja ya wanamichezo kuagana na Rais Kikwete na kumpa tuzo kutokana na masuala mbalimbali aliyofanya kwa miaka yake 10 katika kusaidia kukuza michezo na sanaa nchini, akitoa mfano wa mambo hayo ni serikali kulipia makocha wa michezo ya soka, netiboli na ngumi na pia serikali ilipeleka wanariadha China, Ethiopia na New Zealand kwa maandalizi ya mashindano ya kimataifa.Pia tutamkumbuka Rais Kikwete kwa uamuzi wa kurejesha michezo shuleni pamoja na mashindano ya michezo kwa shule za msingi na sekondari UMITASHUMTA na UMISSETA, alieleza Pinto.  <topic>: MICHEZO 